ROZHODNUTIE KOMISIE
z 27. júna 2008
o finančnom príspevku Spoločenstva na mimoriadne opatrenia zamerané na boj proti vtáčej chrípke v Poľsku v roku 2007
[oznámené pod číslom K(2008) 3047]
(Iba poľské znenie je autentické)
(2008/557/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 3a ods. 1,
keďže:
(1)
Rozhodnutím 90/424/EHS sa ustanovujú postupy, ktorými sa riadi finančný príspevok Spoločenstva na špecifické veterinárne opatrenia vrátane mimoriadnych opatrení. Podľa článku 3a uvedeného rozhodnutia môžu členské štáty dostať finančný príspevok Spoločenstva na pokrytie nákladov súvisiacich s určitými opatreniami zameranými na eradikáciu vtáčej chrípky.
(2)
V článku 3a ods. 3 rozhodnutia 90/424/EHS sa ustanovujú pravidlá týkajúce sa percentuálneho podielu nákladov vzniknutých členským štátom, ktoré sa môžu hradiť v rámci finančného príspevku Spoločenstva.
(3)
V roku 2007 sa v Poľsku vyskytli ohniská vtáčej chrípky. Výskyt tejto nákazy predstavuje závažné riziko pre populáciu hospodárskych zvierat Spoločenstva. Poľsko prijalo podľa článku 3a ods. 2 rozhodnutia 90/424/EHS opatrenia na likvidáciu týchto ohnísk.
(4)
Poľsko v plnej miere splnilo svoje technické a administratívne povinnosti stanovené v článku 3 ods. 3 a článku 3a ods. 2 rozhodnutia 90/424/EHS a v článku 6 nariadenia Komisie (ES) č. 349/2005 (2).
(5)
Poľsko predložilo Komisii 4. februára a 13. marca 2008 informácie o vzniknutých nákladoch a následne poskytovalo všetky potrebné informácie o nákladoch na odškodnenie a o prevádzkových výdavkoch.
(6)
Po zmene a doplnení rozhodnutia 90/424/EHS rozhodnutím Rady 2006/53/ES (3) sa nariadenie (ES) č. 349/2005 už nevzťahuje na vtáčiu chrípku. Preto je nutné, aby sa v tomto rozhodnutí výslovne ustanovilo, že udelenie finančného príspevku Spoločenstva Poľsku podlieha splneniu určitých pravidiel stanovených v uvedenom nariadení.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva Poľsku
1. Poľsku sa môže udeliť finančný príspevok Spoločenstva na pokrytie nákladov vzniknutých pri prijímaní opatrení uvedených v článku 3a ods. 2 rozhodnutia 90/424/EHS na boj proti vtáčej chrípke v roku 2007.
2. Na účely tohto rozhodnutia sa články 2 až 5, články 7 a 8, článok 9 ods. 2, 3 a 4 a článok 10 nariadenia (ES) č. 349/2005 uplatňujú mutatis mutandis.
Článok 2
Spôsoby výplaty finančného príspevku
Prvá tranža vo výške 845 000,00 EUR sa vypláca ako časť finančného príspevku Spoločenstva ustanoveného v článku 1.
Článok 3
Adresát
Toto rozhodnutie je určené Poľskej republike.
V Bruseli 27. júna 2008